钦定古今图书集成/明伦汇编/氏族典/第035卷 > 《廖用贤尚友录》 > 龚颖
## 钦定古今图书集成/明伦汇编/氏族典/第035卷 > 《廖用贤尚友录》 > 龚颖

按《邵武府志》：“颖字同秀，祖愈，南唐太子太傅。父最，守
秘书监。颖初仕南唐，为内史学士，随李主归宋，太祖知其贤，擢为御史大夫，言事每称旨。叔父慎仪守歙，
卢绛陷歙，杀慎仪，未几绛降宋，绛与颖同朝，颖愤绛
杀慎仪，思所以复之，且曰：‘古之杀人以义者，令勿仇。
今绛不义，纵杀无辜，倘置不问，非所以尽忠孝之义
也’。”乃私袖铁简入朝。会绛来陛见，颖遽前击之。太祖
惊问故，颖以状对。太祖遂诛绛，义颖而释之，谪知舒
州，又知鼎州。太宗登极，转殿中侍御史。事宋三朝，大
中祥符二年致仕，官至银青光禄大夫、检校司徒、持
节营州诸军事兼御史大夫、上柱国琅琊郡开国侯。
卒年八十有三，号端公。